Mkhekhelezi Mawelewele na mutshiveri wakwe N'wa-Mbhedlhe a va tshama eBulwini. Hi masiku a va tikhenya hi ku tihulela endzeni ka tibokati leta manguva lawa, va kompfa, nuna a hoxe voko rakwe ra ximatsi endzeni ka xikhwama xa le ndzhaku xa nsati N'wa-Mbhedlhe, kasi nsati yena a a hoxe voko ra xinene endzeni ka xikhwama xa le ndzhaku xa bokati ya nuna. Loko va ri karhi va kompfa, a va pfa va langutana, ivi va nyumanyana swa rirhandzu. Mkhekhelezi a a pfa a hoxa tihlo eka xivumbeko xa nsati lexa bodlhela ra khodiringi ya Coca-cola a mitela marhi. Kambe eka hinkwaswo a a nyanyuriwa ngopfu hi xisutinyana xa nsati lexa ntshwamakhura ya mavone. Loko a ku xi cinge, nhloko yakwe a yi ba timbila kasi timbilu ti ba mancomana, ivi xiviri xakwe xi kufumela kufumelani leya xikhale. Ina, N'wa-Mbhedlhe a a yimeke tanihi phalamende ya le matilweni lero na tinyenyana ta tilo a ti n'wi navela. Malangavi ya ndzilo wa rirhandzu ra vona a ya ri ntsandzavatimi.